
 A V I Z
asupra
Proiectului de Lege privind aprobarea Ordonanţei de urgenţã a Guvernului nr.56/2019 pentru completarea Legii nr.52/2011 privind exercitarea unor activităţi cu caracter ocazional desfăsurate de zilieri

               În conformitate cu prevederile art. 95 si 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, în procedură de urgenţă, cu Proiectul de Lege privind aprobarea Ordonanţei de urgenţã a Guvernului nr.56/2019 pentru completarea Legii nr.52/2011 privind exercitarea unor activităţi cu caracter ocazional desfăsurate de zilieri, trimis cu adresa nr. PLx. 409 din 1 octombrie 2019, înregistrat la Comisia juridică sub nr. 4c-13/763/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  ale  art.  92  alin. (9) pct. 1 din  Regulamentul  Camerei Deputaţilor, republicat, cu modificările şi completările ulterioare.
 Senatul a adoptat iniţiativa legislativă în şedinţa din data de 25 septembrie 2019. 

            Proiectul de lege are ca obiect de reglementare completarea Legii nr. 52/2011, în sensul extinderii domeniilor în care poate fi prestată activitatea desfăşurată de zilieri, precum şi reintroducerea în categoria beneficiarilor legii a instituţiilor aflate în coordonarea Ministerului Tineretului şi Sportului, cât şi a structurilor sportive aflate în coordonarea Ministerului Tineretului şi Sportului. Totodată, se completează şi domeniile în care poate fi prestată munca necalificată cu caracter ocazional de către zilieri .
  În şedinţa din data de 22 octombrie 2019, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat iniţiativa legislativă supusă avizării şi au avut în vedere avizul favorabil al Consiliului Legislativ nr. 554  din 01.07.2019 şi avizul Consiliului Economic şi Social transmis cu nr. 3430 din 02.07.2019.
            În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative. 
            În raport de obiectul şi conţinutul reglementării, proiectul de lege face parte din categoria legilor ordinare.

